Bună ziua, mă numesc Otobîc Alexandru Marius și sunt medic specialist oftalmolog. 

Lucrez în contractare CAS in județul Valcea, prin intermediul unei clinici private, acest județ având o carență evidentă în specialitatea mea, chiar dacă pentru a îmi efectua practica am cheltuieli suplimentare de operare (transport, cazare), eu având reședința oficială în Municipiul Bucureşti. Țin să vă informez că există mii de astfel de situații în medicina românească. 

Revin asupra subiectului central, asemenea ultimelor comunicate ale organizațiilor profesionale (CMR, CMB, etc.) consider că măsurile de reducere cu aproximativ 30% a valorilor punctelor de decontare (in condițiile creşterii tuturor tipurilor de cheltuieli sau taxe) sunt un adevărat atac la efectuarea meseriei de medic, un atac la accesul populației la servicii medicale de calitate și un catalizator pentru un exod accelerat al medicilor. In 2023 aceste valori de decontare au fost crescute pentru a combate efectele inflației, iar acum in 2024 doriți sa le scădeți la nivelul anului 2020, singurele motivații fiind deciziile unui guvern rupt de realitate. Este incredibil cum politicienii (și generalii) din funcții de conducere nu înțeleg că sănătatea populației nu este o cheltuială a PIB-ului de anul asta ci o investiție in PIB-ul de pe următorii ani. Dar cred ca asta e caracteristică principală a politicianului român, miopia în axa timpului, mandatul ăsta este tot ce contează. Stimulați restrângerea sistemului de asistență medicală specializată in ambulatoriu (indiferent dacă este realizată într-un mediu public sau privat), iar asta va duce la blocarea și colapsul întregului sistem de sanatate. 

Subliniez ca un consult medical decontat CNAS la o persoană de varstă activă are o valoare de 10 puncte. Asta însemna 45 de lei în 2023, cu noua lege 33 de lei. În general contractele de colaborare împart in mod egal veniturile generate, deci in 2024 un medic va câștiga 16.5 lei. Din aceștia medicul trebuie să plătească 3% impozit pe totalul de venituri generate, contribuții sociale pe salariul pe care și-l acorda care sunt de 45%, 8% impozit pe dividende, 10% CASS pentru acele dividente. După 10 ani de pregătire, voi câștiga maxim 10 lei dintr-un consult unde am responsabilitatea sănătății unui om. Este o umilință pe care nu o vom accepta. Nici nu am mai adunat cheltuielile cu asigurarea de malpraxis, taxe Colegiul Medicilor si alte organizații profesionale specifice fiecărei specializări, taxe congrese naționale sau internaționale, cursuri de pregatire pentru o educatie medicala continua, toate acestea fiind obligatorii pentru a îți desfășura activitatea. Pentru 10 lei cred ca în loc sa imi folosesc mainile pentru a opera oameni, mult mai castigat și cu mai puțin stres aș fi ca frizer, manualitate am si relationez extraordinar cu oamenii. Iar domnul premier Marcel Ciolacu si prietenii lui generali puși la conducerea CNAS sigur mi-ar lasă măcar 10 lei bacsis pentru un tuns.

Sunt profund dezamăgit de starea acestei nații şi dacă la 19 ani am ales să-mi încep cariera medicală în România, la 25 am ales să nu plec cu rezidențiatul, la 30 de ani mă gândesc serios (eu și toți colegii tineri specialiști care am ales România în detrimentul oricărei țări vestice) să practic următorii 35 de ani de carieră într-un loc unde nu suntem umiliți.

PS: Soluția mea nu este deblocarea posturilor din spitalele publice. Există secții în care medicii cumpără ser fiziologic (un exemplu simplist, carențele sunt mult mai grave) pentru că spitalul nu are. Trebuie să existe și materiale sau echipamente pentru ca sistemul public de sănătate să iși revină. Iar mediul privat a investit in ultimii 20 de ani, pentru a ne putea desfășura activitatea corect si onorabil față de pacient, infinit mai mult decat va investi Guvernul României in următorii 50 de ani.

Cu deosebita considerație,
Dr Otobîc Alexandru Marius 

